text: To piger efterlyst for overfald på 16-årig pige
  07 august 2016 kl. 08.51
  En 16-årig pige blev natten til søndag overfaldet af to piger med en kniv ved Ålegården i Kolding. Politiet efterlyser to piger på cirka 14 år.
  Klokken 02:39 blev politiet tilkaldt til Ålegården i Kolding, hvor en 16-årig pige kort forinden var blevet overfaldet af to piger.
  De to piger på cirka 14 år truede den 16-årige med en kniv for at få penge. De kom dog kun afsted med en pung med papirer, kort og et par høretelefoner, da pigen ikke havde nogle penge på sig.                             
  Den 16-årige blev efterfølgende skubbet omkuld og sparket. De to piger flygtede over Ålegården i retning mod restaurant Bones i Kolding.
  Den ene pige beskrives som afrikansk af afstamning, cirka 14 år gammel, 160-165 centimeter høj og spinkel af bygning. Hun var iført kasket, sort hættetrøje og mørke jeans.
  Den anden pige beskrives som afrikansk af afstamning, cirka 14 år gammel, 160-165 centimeter høj og håret opsat i en knold. Hun var iført grå hættetrøje og grå bukser.
  Politiet kan kontaktes på 114, hvis man har oplysninger i sagen.
  
  